Det er med stor glæde vi præsenterer vores nye sportschef i Kolding IF Fodbold og valget er faldet på Niki Zimling, der tiltræder per 1/7-2019.

Med den netop opnåede oprykning til 1. division er stillingen opgraderet til et fuldtidsjob så vi kan skabe de bedst mulige rammer for at opfylde vores ambitioner om at etablere os som en fast bestanddel af NordicBet Ligaen.

“Vi har fundet det rigtigt at bibringe ny inspiration og energi til klubben og holdet i den nuværende situation med oprykningen. Skiftet på posten som sportschef sker efter grundige overvejelser i bestyrelsen og med indgående samtaler mellem Niki og bestyrelsesrepræsentanter” udtaler bestyrelsesformand, Claus Holm-Søberg.

Niki Zimling kommer med stor erfaring som spiller i ind- og udland samt fra landsholdet, hvilket vi er sikre på bliver til stor gevinst for klubbens spillere, trænere og ledere. Et af hovedmålene ud over at sikre en fast plads i NordicBet Ligaen er, at give klubbens talentarbejde et yderligere løft, og skabe en vej for klubbens talenter på talentholdene samt U17 og U19 divisionsholdene frem mod en tilværelse på førsteholdet.

“Vi synes at det er et scoop for klubben og er sikker på at Niki med sin store erfaring kan være med til at løfte klubben til nye højder. Niki skal ikke kun udfylde rollen som sportschef, men bliver også mentor for klubbens dygtige spillere” udtaler Claus Holm-Søberg videre.

Niki Zimling udtaler;

“Jeg glæder mig til at være en del af Kolding IF og den udvikling klubben er i. Jeg går ind til et enormt spændende projekt og med den opbakning der er i byen fra fans og sponsorer er jeg sikker på, at vi sammen kan være med til rykke klubben tættere på vores mål.”

“Med en lang karriere som professionel i ind og udland samt diverse Landshold har jeg fået en masse erfaring som jeg kan tage med mig over i mit nye job. Selvom jeg officielt stiller støvlerne på hylden, kommer jeg stadig til at trække i træningstøjet og være med omkring ungdommen og vores 1. hold.”

“Til slut er bare at sige, at jeg glæder mig til at komme i gang og give alt hvad jeg har og kan videre i klubben.”

Byd Niki velkommen i klubben!

#ViErKolding

Kontakt:

Sportschef Niki Zimling nz@kolding-if.dk

Bestyrelsesformand Claus Holm-Søberg; 21666003 eller chs@kif-fodbold.dk